Gullhammeren 2018 - på jakt etter "beste praksis"

**Bygg 21 og Bygg Reis Deg inviterer til Gullhammeren 2018. Nå kan du melde inn et konkret tiltak og/eller et prosjekt utført av et firma/organisasjon eller person som har bidratt til å fremme «beste praksis» innenfor bygge- og eiendomssektorens sentrale utfordringer for effektivisering, kvalitet og bærekraft.**

Gullhammeren 2018 er en konkurranse som skal bidra til økt fokus og oppmerksomhet rundt de som gjør det godt og utvikler norsk bygge- og eiendomsnæring. Konkurransen skal fremme personer, bedrifter og prosjekter som benytter seg av arbeidsprosesser som kan bidra til en mer effektiv, lønnsom og grønnere bygge- og eiendomsnæring. Vi er på jakt etter de som har funnet nye måter å jobbe på eller som allerede jobber på en måte som kan være «beste praksis» i din del av byggeprosessen

Det skal konkurreres i 5 ulike kategorier som er definert som viktige for utvikling av norsk bygge- og eiendomsnæring. **De fem kategoriene er:**

1. Plan og byggesak
2. Kvalitet og bærekraft
3. Samhandling
4. Industrialisering av byggeprosjekter
5. Kompetanse som konkurransefortrinn

Les mer om konkurransen her: <http://www.byggreisdeg.no/gullhammeren-2018/>

Vinneren får tildelt Gullhammeren av kommunal- og moderniseringsminister, Monica Mæland under Det Norske Byggemøtet 17.oktober.

Jeg setter stor pris på engasjementet til Bygg21 og Bygg Reis Deg som har lansert en konkurranse for å fremheve de tiltak og prosjekter som gjør det godt og utvikler norsk bygge- og eiendomsnæring. Jeg ser frem til å bli bedre kjent med alle kandidatene i de ulike kategoriene og til å dele ut Gullhammeren 2018. Vi vet at løsningene ikke må finnes opp, de finnes allerede i dag. Utfordringen er selvfølgelig at de ikke blir brukt av mange nok i hele næringen. Norsk byggenæring har veldig gode forutsetninger for å bli verdensledende på mange områder, som miljø, kvalitet og bærekraft, og digitalisering. Det handler om at dere deler den kunnskapen som bor i næringen allerede nå. Når dere løfter sammen, løfter dere hele næringen. Det tjener alle på sier kommunal- og moderniseringsminister Monica Mæland.

Konkurransen skal fremme «beste praksis» og belyse enkle grep, tips, triks, verktøy eller metoder slik at vi får økt kunnskap om kvalitetsnivået på de ulike byggeprosessene i Norge. Felles for «beste praksis» er at det skal bidra til å kutte kostnader på en bærekraftig måte. Ved å delta i konkurransen om Gullhammeren 2018 er du med på å utvikle norsk bygge- og eiendomsnæring. Deltagerne vil være med å definere norsk standard.

# Kommentarer fra Bygg Reis Deg styret

Vi i Bygg Reis Deg er opptatt av å bidra til å fremme dyktige aktører i norsk byggenæring og økt samarbeid mellom de ulike bransjene. Bakgrunnen for at vi engasjerer oss i Bygg21sitt prosjekt «beste praksis» knytter seg til at alle våre arrangementer skal fremme norsk kvalitet og øke konkurransekraften til samtlige involverte aktører i norsk bygg, anleggs- og eiendomsnæring. Vi håper Gullhammeren 2018 kan motivere både store og små aktører til å delta og til å dele sin kunnskap om hvordan de løser sin arbeidsprosess til beste for det store norske byggelaget sier styreleder Carl Otto Løvenskiold.

Norsk Byggevareindustri er opptatt av å ligge i forkant av utviklingen og sørge for at byggeprosjekter i Norge til enhver tid har de beste forutsetninger og produkter for å lykkes. Ved å engasjere oss i å fremheve gode og gjentagende byggeprosesser mener vi at vi gjennom Gullhammeren 2018 kan bidra til en styrket byggenæring. Vi ser fem til å få innsikt i alle de som bidrar til god kvalitet i norsk bygg, anleggs- og eiendomsnæring sier administrerende direktør i Byggevareindustriens forening Øyvind Skarholt.

# Mer informasjon om konkurransen:

Bygg Reis Deg ved administrerende direktør Gunnar Glavin Nybø, tlf 95768899 epost: ggn@byggreisdeg.no

Eller

Bygg 21 ved administrerende direktør Sverre Tiltnes, tlf. 90758867 epost. sverre@bygg21.no